Rauhaa vai pöhinää? – Keskustorista ristiriitaisia toiveita

KAUPUNKI Tamperelaisilla on osittain ristiriitaiset toiveet Keskustorin tulevaisuudesta.

Keskustorin keskiosan parkkipaikka ja Raatihuoneen edustan telttakylät herättivät tunteita kaupunkilaisissa, tiivistää hankekehityspäällikkö Minna Seppänen. Petteri Mäkinen

Petteri Mäkinen

Tamperelaiset haluavat Keskustorille modernia pöhinää, mutta myös kurkistuspaikan Tampereen historiaan.

Tämä käy ilmi Keskustorin tulevaisuuden visiotyöhön tulleesta palautteesta.

Kaupunkilaisten mielipiteitä koottiin vuodenvaihteen tienoilla muun muassa netissä olleella karttakyselyllä ja työpajoissa.

– Tampereella ei ole tämän yhteisempää paikkaa. Kaupunkilaisilla on sille monta käyttötarkoitusta. Keskustorilla halutaan nähdä myös historiaa ja kaupungin juuret. Moni toivoo, että ne nousisivat enemmän esille, tiivistää Viiden tähden keskusta -hankkeen hankekehityspäällikkö Minna Seppänen

Kaikkein ristiriitaisimmat odotukset kaupunkilaisilla ovat Keskustorin keskiosasta Raatihuoneen ja Tampereen Teatterin välissä. Keskustorille toivotaan tapahtumia, mutta moni kaipaa myös rauhaa varsinaisen torialueen historiallisimpaan osaan.

– Telttarakenteita tarvitseville tapahtumille voisi etsiä jonkin muun paikan keskustasta. Kun Vanhan kirkon edustan parkkipaikkojen tulevaisuutta mietitään, voisi Keskustorin tapahtuma-alue siirtyä jonkin verran pohjoiseen päin Raatihuoneen edustalta.

Seppäsen mukaan Keskustorin keskiosan rauhoittamisesta on tullut vahvaa viestiä seurakunnilta. Rauhattomuus on näkynyt muun muassa Vanhan kirkon suosion laskuna vihkikirkkona.

– Toisaalta Keskustorilta halutaan myös monipuolisia oleskelupaikkoja, johon voi tehdä treffit tai istahtaa syömään. Keskustori ei saa olla vain läpikulkupaikka, vaan pitää olla syitä pysähtyä, jatkaa Seppänen.

Yksimielisimmän tuomion nykyisellä Keskustorilla saa juuri keskiosa parkkipaikka-alue. Sen tilalle haluttiin tapahtuma-aluetta, puistoa tai niin kutsutulle Molinin tontille jo vuosikymmenet suunnitteilla ollutta rakennusta.

Jugendtoriksi kutsuttuun Keskustorin eteläpäähän jotkut toivoivat puistoa. Alueen käyttömahdollisuuksia lisää se, että aukiolla olevat bussilaiturit siirtyvät siitä pois, kun ratikka valmistuu.

– Jos katoksille keksitään jokin järkevä käyttö, ne voivat säilyäkin. Jugendaukiolle on alustavasti kaavailtu aluetta kahviloille, ravintoloille ja katukaupalle.

Keskustorin pohjoispää eli Frenckellin aukio saa kiitosta historiallisesta miljööstään, mutta sapiskaa palvelujen vähäisyydestä.

Lisähuomiota vaativat Seppäsen mukaan myös kulkureitit pohjois–etelä-suunnassa, yhteydet Finlaysonin suuntaan ja katutason palvelutarjonta. Nyt reitti torin päästä päähän koetaan liian hankalaksi ja tylsäksi.

– Miksi meillä on näin iso kaupallinen tyhjiö ydinkeskustassa? Kaupungin omiin rakennuksiin on kaikkein helpointa vaikuttaa. Kivijalkoihin pitää saada elämää.